b'\n_START_ARTICLE_\nStuxnet\n_START_PARAGRAPH_\nStuxnet yra 2010\xc2\xa0m. atrastas labai didel\xc4\x97s (pus\xc4\x97s megabaito) apimties, ne\xc4\xafprastai sud\xc4\x97tingas Interneto kirminas, kurio tikslas, tik\xc4\x97tina, buvo sukelti ne\xc5\xbeinomos pramonin\xc4\x97s ma\xc5\xa1inos avarij\xc4\x85 ar katastrof\xc4\x85.\n_START_SECTION_\nSandara bei elgsena\n_START_PARAGRAPH_\nDvi i\xc5\xa1 trij\xc5\xb3 kirmino pakop\xc5\xb3 daugumoje kompiuteri\xc5\xb3 buvo i\xc5\xa1 esm\xc4\x97s neaktyvus krovinys (angl. payload) kur\xc4\xaf pirmoji pakopa platino kol jis patekdavo \xc4\xaf tinkam\xc4\x85 taikin\xc4\xaf. Ne\xc4\xafprastai tokiems kirminams, bent dalis kodo buvo para\xc5\xa1yta C bei C++.\n_START_SECTION_\nPirmoji pakopa\n_START_PARAGRAPH_\nPirmojo lygio pakopos kodas platino Stuxnet tarp Windows kompiuteri\xc5\xb3 (pana\xc5\xa1iai kaip ir kitus kirminus). \xc5\xa0ioje pakopoje kirminas buvo labai nuosaikus ir atsargus: jo plitimas buvo ribojamas, ir jis tur\xc4\x97jo visi\xc5\xa1kai i\xc5\xa1trinti save 2012\xc2\xa0m. bir\xc5\xbeelio 24 d. Kirminas i\xc5\xa1 prad\xc5\xbei\xc5\xb3 plito per ne\xc5\xa1iojamuosius atminties diskus, paskui persimesdavo i\xc5\xa1 vienos ma\xc5\xa1inos \xc4\xaf kit\xc4\x85 per jas jungiant\xc4\xaf kompiuterin\xc4\xaf tinkl\xc4\x85, naudodamas \xc4\xafvairias \xc5\xa1ios operacin\xc4\x97s sistemos saugumo spragas. Naudojam\xc5\xb3 sprag\xc5\xb3 skai\xc4\x8dius buvo ne\xc4\xafprastai didelis. Interneto saugumui skirtose svetain\xc4\x97se pasirod\xc5\xbeius pirmiesiems straipsniams apie nauj\xc4\x85 kirmin\xc4\x85, i\xc5\xa1 taip ir nenustatyto \xc5\xa1altinio prie\xc5\xa1 \xc5\xa1iuos serverius buvo surengta masin\xc4\x97 DDoS ataka. \xc5\xa0i ataka buvo s\xc4\x97kminga, dalinai blokuodama saugumo ekspertams reikaling\xc4\x85 informacij\xc4\x85 ir taip laim\xc4\x97dama daugiau laiko kirminui i\xc5\xa1plisti. Kirmin\xc4\x85 palaik\xc4\x97 du serveriai, su kuriais jis reguliariai susisiekdavo ir per juos prireikus gal\xc4\x97jo b\xc5\xabti atnaujintas. Kirminas naudojo padirbtus JMicron ir Realtek skaitmeninius para\xc5\xa1us.\n_START_SECTION_\nAntroji pakopa\n_START_PARAGRAPH_\n\xc4\xaesimetus \xc4\xaf puolam\xc4\x85 kompiuter\xc4\xaf, prad\xc4\x97davo veikti antroji kirmino pakopa. \xc5\xa0i pakopa specifi\xc5\xa1kai ie\xc5\xa1kodavo kompiuteryje galb\xc5\xabt esan\xc4\x8dios Siemens WinCC/PCS 7 SCADA programin\xc4\x97s \xc4\xafrangos, kuria gali b\xc5\xabti valdomi \xc4\xafvair\xc5\xabs su kompiuteriu sujungti pramon\xc4\x97s \xc4\xafrenginiai. Kirminas perimdavo \xc5\xa1ios programos valdym\xc4\x85 pasinaudodamas joje esan\xc4\x8dia programavimo klaida, fiksuotu programoje esan\xc4\x8diu duomen\xc5\xb3 baz\xc4\x97s slapta\xc5\xbeod\xc5\xbeiu. Per\xc4\x97m\xc4\x99s valdym\xc4\x85, kirminas pirmiausia patikrindavo kokie i\xc5\xa1oriniai \xc4\xafrenginiai prijungti prie puolamos ma\xc5\xa1inos._NEWLINE_Stuxnet ie\xc5\xa1kojo prie kompiuterio prijungt\xc5\xb3 galing\xc5\xb3 valdomo sukimosi grei\xc4\x8dio elektros varikli\xc5\xb3. Jam tiko dviej\xc5\xb3 tip\xc5\xb3 varikli\xc5\xb3 kontroleriai: Suomijoje gaminami Vacon ir Irane gaminami Fararo Paya. Toliau, tie varikliai tur\xc4\x97jo suktis nuo 807 iki 1210 aps/s. Toki\xc5\xb3 varikli\xc5\xb3 pramon\xc4\x97je gana daug, daugelis j\xc5\xb3 varo \xc4\xafvairus siurblius bei centrifugas.\n_START_SECTION_\nSp\xc4\x97jamas taikinys bei kilm\xc4\x97\n_START_PARAGRAPH_\nKadangi kirminui sukurti buvo skirta daug resurs\xc5\xb3, o atakuojama sistema tarp \xc4\xafprastini\xc5\xb3 vartotoj\xc5\xb3 nepaplitusi, manoma, jog kirmin\xc4\x85 para\xc5\xa1\xc4\x97 vienos valstyb\xc4\x97s kari\xc5\xa1kiai ar speciali\xc5\xb3j\xc5\xb3 tarnyb\xc5\xb3 atstovai, atakuoti kok\xc4\xaf nors svarb\xc5\xb3 objekt\xc4\x85 kitos valstyb\xc4\x97s karo, galb\xc5\xabt atomin\xc4\x97je pramon\xc4\x97je. Tokiais kompiuteriais valdomos, pana\xc5\xa1i\xc5\xb3 charakteristik\xc5\xb3 centrifugos naudojamos radioaktyvi\xc5\xb3 med\xc5\xbeiag\xc5\xb3 i\xc5\xa1skyrimui. I\xc5\xa1 ties\xc5\xb3, 2010\xc2\xa0m. Irane nepataisomai sugedo daug toki\xc5\xb3 centrifug\xc5\xb3, jo vadovybei prasitariant, jog yra su kompiuteri\xc5\xb3 virusais susijusi\xc5\xb3 problem\xc5\xb3. Gali b\xc5\xabti, jog tokiu atveju kirmin\xc4\x85 para\xc5\xa1\xc4\x97 JAV arba Izraelio kariniai programuotojai. Specialist\xc5\xb3 nuomone, toks sud\xc4\x97tingas kirminas gal\xc4\x97jo b\xc5\xabti para\xc5\xa1ytas tik valstybin\xc4\x97s tarnybos.\n_START_SECTION_\nPa\xc5\xa1alinimas\n_START_PARAGRAPH_\n\xc5\xa0iuo metu Siemens pateikia program\xc4\x85 virusui aptikti ir pa\xc5\xa1alinti. Tuo tarpu Iranas, kurio branduolinio kuro gamyklos, tik\xc4\x97tina, nukent\xc4\x97jo, turi pareng\xc4\x99s ir naudoja savo antivirusin\xc4\x99 \xc4\xafrang\xc4\x85. Irano specialistai tvirtina jog Siemens \xe2\x80\x9eantivirusas\xe2\x80\x9c Stuxnet i\xc5\xa1 ties\xc5\xb3 nepa\xc5\xa1alina.\n_START_SECTION_\nDuqu ir Flame\n_START_PARAGRAPH_\n2011 metais buvo aptiktas kirminas Duqu , o 2012 metais - kirminas Flame. Skirtingai nuo Stuxnet, \xc5\xa1ios programos neskirtos tiesioginei atakai. Abi jos \xc5\xa1nipin\xc4\x97ja, bando pagrobti skaitmeninius para\xc5\xa1us, klaviat\xc5\xabra renkamus slapta\xc5\xbeod\xc5\xbeius, klausytis Interneto pokalbi\xc5\xb3 ir pan. Ta\xc4\x8diau kai kurios kodo vietos abiem atvejais labai pana\xc5\xa1ios \xc4\xaf Stuxnet.'